## Rješenje kojim se Anji Babić oduzima odobrenje za rad brokera

### NN 6/2011 (14.1.2011.), Rješenje kojim se Anji Babić oduzima odobrenje za rad brokera

HRVATSKA AGENCIJA ZA NADZOR FINANCIJSKIH USLUGA

112

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05) te članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Anje Babić iz Čakovca, Zagrebačka 34, za rad brokera, na sjednici održanoj 30. prosinca 2010. godine, donijela je

RJEŠENJE

1. Anji Babić iz Čakovca, Zagrebačka 34, oduzima se odobrenje za rad brokera.

2. Podaci iz ovog rješenja upisuju se u Registar brokera, koji vodi Hrvatska agencija za nadzor financijskih usluga, pod rednim brojem 148.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, 13. rujna 2010. godine, sukladno odredbi članka 40. stavak 1. Zakona o općem upravnom postupku i članka 541. stavak 1. Zakona o tržištu kapitala (dalje u tekstu: Zakon), upravni postupak nadzora u predmetu oduzimanja odobrenja Anje Babić iz Čakovca, Zagrebačka 34, za rad brokera.

Nakon izvršenog uvida u predmete Agencije klasa: UP/I-450-08/02-02/113 i klasa: 451-04/10-17/56, utvrđeno je sljedeće:

Rješenjem Agencije, pod oznakom klasa: 450-08/02-02/113, urbroj: 567-03-02-2, od 12. rujna 2002. godine, Anji Babić, zaposlenici investicijskog društva Prva generacija d.o.o. Zagreb (kasnije zaposlenica investicijskog društva Utilis d.o.o. Čakovec, Ljudevita Gaja 3; dalje u tekstu: Društvo), izdana je na neodređeno vrijeme dozvola za obavljanje poslova brokera.

U predmetu Agencije klasa: 451-04/10-17/56, Društvo je 18. kolovoza 2010. godine dostavilo obavijest da je Anji Babić s danom 31. srpnjem 2010. godine prestao radni odnos u Društvu u kojem je obavljala poslove brokera, pa je imenovanoj Agencija 15. rujna 2010. godine, Zaključkom klasa: UP/I-451-04/10-07/48 odredila rok od 3 mjeseca za dostavu dokaza o obavljanju poslova brokera, sukladno članku 24. stavak 1. Zakona o tržištu kapitala. Iz dostavnice je razvidno da je predmetni zaključak Anji Babić uručen 17. rujna 2010. godine.

Anja Babić nije u roku od 3 mjeseca (do 17. prosinca 2010. godine), a niti naknadno, Agenciji dostavila dokaz o zaposlenju u drugom investicijskom društvu, odnosno kreditnoj instituciji.

Sukladno odredbi članka 24. stavak 1. Zakona, broker je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1. i 2. Zakona.

Odredbom članka 27. stavak 1. točka 4. Zakona, propisano je da će Agencija brokeru oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu, kada je to primjereno, odredi Agencija, ne ispuni te uvjete.

U provedenom postupku utvrđeno je da Anja Babić više ne obavlja poslove brokera, sukladno odredbi članka 24. stavak 1. Zakona, slijedom čega više ne ispunjava uvjete na temelju kojih joj je izdano odobrenje za rad brokera, pa je sukladno odredbi članka 27. stavak 4. Zakona, odlučeno kao u točki 1. izreke rješenja.

Sukladno odredbi članka 24. stavak 9. Zakona, Agencija vodi Registar brokera, slijedom čega je odlučeno kao u točki 2. izreke rješenja.

U skladu s odredbom članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-07/48

Urbroj: 326-111-10-3

Zagreb, 30. prosinca 2010.

Zamjenik predsjednika Uprave
Željko Kopčić, v. r.

Rješenje, NN 6/2011-112